VSRS Sklep Uv 8/2014
Sodna praksa Vrhovnega sodišča, 2014-07-16

Borivoj Rozman (preds.), Milica Štern (poroč.), Irena Badovinac-Bjelič

odločitev volilne komisije o ugovoru volivca zaradi nepravilnosti pri delu volilnega odbora - ni upravni akt - zavrženje pritožbe

Akte, zoper katere je sodno varstvo zagotovljeno v  upravnem sporu, določa 105. člen ZVDZ.

Med temi akti pa, kot je razvidno iz vsebine določbe prvega odstavka 105. člena ZVDZ, ni navedena odločba volilne komisije volilne enote, ki se nanaša na odločanje o ugovoru volivca zaradi nepravilnosti pri delu volilnih odborov.

1. Z izpodbijano odločbo je Volilna komisija 1. volilne enote Kranj na podlagi prvega odstavka 107. člena Zakona o volitvah v Državni zbor (v nadaljevanju ZVDZ) zavrnila ugovor volivca A. A. zaradi dela volilnega odbora .... V obrazložitvi izpodbijane odločbe navaja, da ji je predsednik navedenega volilnega odbora poslal pisno poročilo, v katerem je navedel, da volilni odbor volilne skrinjice ni odprl. Volilna komisija 1. volilne enote ... je ugotovila, da na volišču 5021 ni bila ugotovljena nepravilnost, ki je ali bi lahko bistveno vplivala na izid volitev in je ugovor volivca A. A. zavrnila.

2. Pritožnik v pritožbi, ki jo naslavlja na Vrhovno sodišče Republike Slovenije v skladu s pravnim poukom na izpodbijani odločbi, navaja, da volilna komisija 1. volilne enote ... ni podrobneje obrazložila razlogov, zaradi katerih je zavrnila njegov ugovor. Ko je čakal na prevzem glasovnice, je slišal in tudi videl, kako je predsednik volilnega odbora na volišču ... odprl volilno skrinjico št. 5021. Volilna skrinjica se lahko odpre šele po 19.00 uri, ko se prične ugotavljati izid glasovanja na volišču. Predlaga, da sodišče pritožbi ugodi in preuči zatrjevane nepravilnosti na volišču ... ter razveljavi glasovanje na tem volišču.

3. Volilna komisija 1. volilne enote Kranj na pritožbo ni odgovorila.

5. Na podlagi določbe prvega odstavka 12. člena Zakona o upravnem sporu (v nadaljevanju ZUS-1) Vrhovno sodišče Republike Slovenije odloča v upravnem sporu o zakonitosti aktov volilnih organov za volitve v Državni zbor, Državni svet in volitve predsednika države. Akte, zoper katere je sodno varstvo zagotovljeno v upravnem sporu, določa ZVDZ kot specialni predpis. V prvem odstavku 105. člena ZVDZ določa, da se lahko vloži pritožba na sodišče, pristojno za upravne spore, zoper odločbo volilne komisije, s katero se zavrne lista kandidatov, zoper odločbo volilne komisije iz drugega odstavka 103. člena tega zakona, ter zoper odločbo državne volilne komisije iz 104. člena tega zakona. Med temi akti pa, kot je razvidno iz vsebine določbe prvega odstavka 105. člena ZVDZ, ni navedena odločba volilne komisije volilne enote, ki se nanaša na odločanje o ugovoru volivca zaradi nepravilnosti pri delu volilnih odborov.

6. Glede na navedeno je Vrhovno sodišče ob smiselni uporabi določbe 4. točke prvega odstavka 36. člena ZUS-1 pritožbo zavrglo, saj ne gre za akt, ki se lahko izpodbija v upravnem sporu. Pri tem se Vrhovno sodišče ni spuščalo v pravilnost in zakonitost izpodbijane odločbe.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.